*УТВЪРЖДАВАМ: /****П/***

**АНТОНИЯ СТОИМЕНОВА**

*Директор на*

*Областна дирекция „Земеделие”*

*София област*

**ВЪТРЕШНИ ПРАВИЛА ЗА СЪБИРАНЕ НА СУМИТЕ, ПОСТЪПИЛИТЕ ПО РЕДА НА ЧЛ. 37В, АЛ. 7 ОТ ЗСПЗЗ ЗА ИМОТИТЕ ПО ЧЛ. 37В, АЛ. 3, Т. 2 ОТ ЗСПЗЗ,**

**ОПРЕДЕЛЕНИ В ИЗДАДЕНИТЕ ЗАПОВЕДИ НА ДИРЕКТОРА НА ОБЛАСТНА ДИРЕКЦИЯ „ЗЕМЕДЕЛИЕ” ПО РЕДА НАЧЛ. 37В, АЛ. 4 ОТ ЗСПЗЗ**

**град София 2019 г.**

**Раздел I**

**ОБЩИ ПОЛОЖЕНИЯ**

**Чл.1.**Тези вътрешни правила определят реда и условията за събиране на сумите, постъпилите по реда на чл. 37в, ал. 7 от ЗСПЗЗ за имотите по чл. 37в, ал. 3, т. 2 от ЗСПЗЗ,определени в издадените заповеди по чл. 37в, ал. 4 от ЗСПЗЗ.

 **Раздел II**

**РЕД И УСЛОВИЯ ЗА СЪБИРАНЕ НА СУМИТЕ**

**Чл.2. (1)** Заявленията за получаване на дължимите суми за имотите по чл. 37в, ал. 3, т. 2 от ЗСПЗЗ, определени в издадените по реда на чл. 37в, ал. 4 от ЗСПЗЗ заповеди, се подават от лицето, което е собственик, съсобственик или наследник на имота (пълномощник) към момента на издаване на заповедта. Заявлението се подава чрез общинската служба по земеделие по местонахождението на имотите до директора на съответната областна дирекция „Земеделие”.

**(2)**При подаване на заявленията е достатъчно правоимащите лица (собственик, съсобственик или наследник, респ. пълномощник) да се легитимират, показвайки **документ за самоличност,** а наследникът следва да приложи и удостоверение за наследници, ако същият не е отразен в базата данни в общинската служба по земеделие. Пълномощникът на правоимащото лице следва да представи и нотариално заверено пълномощно.

 **(3)** Представяне на удостоверение за актуална банкова сметка, издадено от съответната банка, е необходимо, с оглед избягване на технически грешки при изписването буквено-цифровите символи, които съдържат банковите сметките.

**Чл.3**. Общинската служба по земеделие извършва проверка на всяко от подадените заявления, която следва да установи сумата на дължимото плащане, определена в заповедта по чл. 37в, ал. 4 от ЗСПЗЗ. За целта се прави извлечение от заповедта, съдържащо имотите (части от имоти) на собственика, включени в заповедта, дължимото рентно плащане за всеки от тях и общата сума, която следва да бъде изплатена от областна дирекция „Земеделие”.

**Чл.4**. Общинската служба по земеделие изпраща служебно заявлението, ведно с приложените към него документи и извлечението от заповедта за дължимата сума, в областна дирекция „Земеделие” за превеждане на определената сума по банков път.

**Чл.5.**Ако при извършената проверка общинската служба по земеделие установи, че ползвателят на когото е разпределен съответния имот (имоти) по чл. 37в, ал. 3, т. 2 от ЗСПЗЗ не е внесъл в срока по чл. 37в, ал. 7 от ЗСПЗЗ дължимата сума, съгласно заповедта по чл. 37в, ал. 4 от ЗСПЗЗ, то следва писмено да бъде уведомен директорът на областната дирекция "Земеделие". В 14 – дневен срок след изтичане на законоопределения срок за плащане на белите петна главният счетоводител изготвя справка до директора на Областна дирекция „Земеделие”, съдържаща информация за невнесените суми от ползвателите.

**Чл.6. (1)**  Когато посоченият в заповедта по чл. 37в, ал. 4 от ЗСПЗЗ имот по чл. 37в, ал. 3, т. 2 от ЗСПЗЗ е съсобствен, т. е. в графа „собственик” са посочени двама и повече собственици или е записано „наследниците на …” , то определените в заповедта по чл. 37в, ал. 4 от ЗСПЗЗ суми се изплащат на съсобственика (сънаследника), подал съответното заявление по гореописания ред. Разпределението на получените суми между съсобствениците (сънаследниците) се урежда помежду им, съгласно чл. 30, ал. 3 от Закона за собствеността, съгласнокойто всеки съсобственик има право да получи такава част от ползите от общата вещ, която съответства на неговия дял в съсобствеността.

**(2)** Когато собственикът на имот по чл. 37в, ал. 3, т. 2 от ЗСПЗЗ е прехвърлил собствеността върху имота след издаване на заповедта по чл. 37в, ал. 4 от ЗСПЗЗ, то дължимото рентно плащане се изплаща на собственика, посочен в заповедта. При отправени към органите по поземлена собственост претенции от приобретатели на имоти по чл. 37, ал. 3, т. 2 от ЗСПЗЗ, за които областната дирекция „Земеделие” е изплатила дължимото рентно плащане на собственика, посочен в заповедта по чл. 37в, ал. 4 от ЗСПЗЗ, следва да бъде издаден документ, удостоверяващ извършеното плащане, а възникналите между страните гражданскоправни (облигационни) отношения следва да се уреждат съгласно действащото законодателство.

**(3)** Ако при извършена продажба на имот по чл. 37в, ал. 3, т. 2 от ЗСПЗЗ в договорът за покупко – продажба е уговорено, че дължимото рентно плащане следва да се получи от новия собственик, областната дирекция „Земеделие” изплаща дължимото рентно плащане на новия собственик, съгласно предвиденото в клаузите на договора.

**Чл.7.(1)** Ползвател на земеделски земи, на който със заповедта по чл. 37в, ал. 4 от ЗСПЗЗ са определени земите по ал. 3, т. 2 от ЗСПЗЗ, внася сума в размер на средното годишно рентно плащане за землищетов срок до три месеца от публикуване на заповедта по набирателната банкова сметка за чужди средства на Областна дирекция „Земеделие” – София област.

**(2)** В платежното нареждане задължително се посочва землището, за което се отнася рентното плащане, номер на заповед, дата, ползвател, основание от закона /чл.37в, ал.7 от ЗСПЗЗ/.

**Раздел IV**

**ЗАКЛЮЧИТЕЛНИ РАЗПОРЕДБИ**

**§1.** Настоящите правила влизат в сила след утвърждаването им със заповед на Директора на Областна дирекция „Земеделие” – София област.